次韵范翰林淳夫送秦主簿覯
作者：晁補之
朝代：宋

paragraphs: 高詞自班馬，短句亦陰何。
輸寫無窮已，懷山赴壑波。
深耕待銍艾，療饑乃嘉禾。
機雲共一時，未信來者多。
老病愧群豪，魚山臨東阿。
蘇公門下客，事業皆不磨。
孫寶暫主簿，靈槎會窮河。
它年九功敘，當使睦者歌。
業虡置牙羽，管簫復森羅。
鏞鐘欠一鐸，未害大樂和。
却欲從浮海，珊瑚爛紅柯。
龍門雖箭駛，此志未蹉跎。
丹沙還黑髮，流景爾則那。
仇池出一派，分江定有沱。